PMIndiaData/PMIndiaSum huggingface dataset:
प्रधानमंत्री ने वियतनाम के लोगों को उनके राष्ट्रीय दिवस पर शुभकामनाएं दी

प्रधानमंत्री श्री नरेन्द्र मोदी ने वियतनाम के लोगों को उनके राष्ट्रीय दिवस के अवसर शुभकामनाएं दी हैं। प्रधानमंत्री ने अपने संदेश में कहा है, “वियतनाम के लोगों को उनके राष्ट्रीय दिवस के अवसर पर शुभकामनाएं देता हूं। हमारी सरकार वियतनाम के साथ मजबूत संबंधों को बहुत अहमियत देती है।”
मंत्रिमंडल ने सॉफ्टवेयर उत्पादों पर राष्ट्रीय नीति – 2019 को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने सॉफ्टवेयर उत्पादों पर राष्ट्रीय नीति – 2019 को मंजूरी दे दी ताकि भारत कोएक सॉफ्टवेयर उत्पाद राष्ट्र के तौर पर विकसित किया जा सके। प्रमुख प्रभाव सॉफ्टवेयर उत्पाद पारिस्थितिकी तंत्र को इसके नवाचारों, बौद्धिक संपदा (आईपी) सृजन और उत्पादकता में विशाल मूल्य संवर्धन वृद्धि से परिभाषित किया जाता है। इसमें इस क्षेत्र के राजस्व और निर्यातों को महत्वपूर्ण ढंग से बढ़ाने, मूलभूत रोजगार और उभरती हुई प्रौद्योगिकियों में उद्यम संबंधी अवसरों को पैदा करने, और डिजिटल भारत कार्यक्रम के अंतर्गत उपलब्ध अवसरों का लाभ उठाने की संभावना है जिससे समावेशी और स्थायी विकास में बढ़ोतरी का मार्ग प्रशस्त होगा। इसमें शामिल व्यय इस नीति के अंतर्गत सोची गई योजनाओं और कार्यक्रमों के क्रियान्वयन हेतु अगले सात वर्षों के लिए 1500 करोड़ रुपये के व्यय को शुरुआती तौर पर शामिल किया गया है। इन 1500 करोड़ रुपयों को सॉफ्टवेयर उत्पाद विकास निधि (एसपीडीएफ) और अनुसंधान एवं नवाचार निधि में विभाजित किया जाएगा। क्रियान्वयन रणनीति और लक्ष्य इस नीति के अंदर जिस रूपरेखा की परिकल्पना की गई है उससे देश में सॉफ्टवेयर उत्पाद क्षेत्र के विकास के लिए विभिन्न योजनाओं, पहलों, परियोजनाओं और तौर-तरीकों के सूत्रीकरण की राह बनेगी। सॉफ्टवेयर उत्पादों पर राष्ट्रीय नीति (एनपीएसपी-2019) के सपने को हासिल करने के लिए इस नीति में निम्नलिखित पांच मिशन रखे गए हैं – बौद्धिक संपदा (आईपी) से संचालित होने वाले एक स्थायी भारतीय सॉफ्टवेयर उत्पाद उद्योग के निर्माण को प्रोत्साहित करना जिससे 2025 तक वैश्विक सॉफ्टवेयर उत्पाद बाजार में भारत की हिस्सेदारी में दस गुना बढ़ोतरी तक पहुंचा जा सके। सॉफ्टवेयर उत्पाद उद्योग में 10,000 प्रौद्योगिकी स्टार्टअप को पोषित करना जिसमें टीयर-2 और टीयर-3 नगरों व शहरों में ऐसे 1000 प्रौद्योगिकी स्टार्टअप भी शामिल हैं और 2025 तक सीधे या अप्रत्यक्ष तौर पर 35 लाख लोगों के लिए रोजगार निर्मित करना। सॉफ्टवेयर उत्पाद उद्योग के लिए एक प्रतिभा समूह का निर्माण करना। इसके लिए ये किया जाएगा – (क) 1,000,000 सूचना प्रौद्योगिकी पेशेवरों को अतिरिक्त कुशलताओं से सुसज्जित करना (ख) 100,000 स्कूल और कॉलेज विद्यार्थियों को प्रोत्साहित करना, और (ग) 10,000 विशेषीकृत पेशेवरों का निर्माण करना जो नेतृत्व प्रदान कर सकें। एकीकृत आईसीटी आधारभूत ढांचे, मार्केटिंग, इनक्यूबेशन, अनुसंधान व विकास / परीक्षण मंच और परामर्श सहयोग वाले 20 क्षेत्रवार व रणनीतिक रूप से स्थित सॉफ्टवेयर उत्पाद विकास क्लस्टर विकसित करते हुए एक क्लस्टर आधारित नवाचार संचालित पारिस्थितिकी तंत्र का निर्माण करना। इस नीति की योजना और कार्यक्रमों पर निगरानी रखने और उन्हें विकसित करने की दिशा में राष्ट्रीय सॉफ्टवेयर उत्पाद मिशन की स्थापना की जाएगी जिसमें सरकार, शिक्षा समुदाय और उद्योग की भागीदारी होगी।
धर्म चक्र दिवस के अवसर पर प्रधानमंत्री का संबोधन

आदरणीय राष्ट्रपति श्री राम नाथ कोविंद जी, अन्य विशिष्ट अतिथि। आषाढ़ पूर्णिमा के अवसर पर अभिवादन के साथ अपनी बात शुरू करना चाहता हूं। इसे गुरु पूर्णिमा के नाम से भी जाना जाता है। यह हमारे गुरुओं को याद करने का दिन है, जिन्होंने हमें शिक्षा दी है। इसी भावना के साथ हम भगवान बुद्ध को श्रद्धांजलि देते हैं। मुझे खुशी है कि मंगोलियाई कंजूर की प्रतियां मंगोलिया सरकार को प्रस्तुत की जा रही हैं। मंगोलिया में मंगोलियाई कंजूर का बहुत सम्मान किया जाता है। ज्यादातर मठों में इसकी एक प्रति है। दोस्तों, भगवान बुद्ध का अष्ट मार्ग कई समाजों और राष्ट्रों को उनकी बेहतरी की दिशा दिखाता है। इसमें करुणा और दया के महत्व की अहमियत बताई गई है। भगवान बुद्ध के उपदेश हमारे विचार और क्रिया दोनों में सादगी के महत्व का गुणगान करते हैं। बौद्ध धर्म हमें सम्मान करना सिखाता है। लोगों के लिए सम्मान। गरीबों का सम्मान करें। महिलाओं का सम्मान। शांति और अहिंसा का सम्मान। इसलिए, बौद्ध धर्म के उपदेश एक चिरस्थायी ग्रह का साधन हैं। दोस्तों, भगवान बुद्ध ने सारनाथ में अपने पहले उपदेश में और उसके बाद के उपदेशों में दो चीजों – आशा और उद्देश्य पर बातें की। उन्होंने इन दोनों के बीच गहरा संबंध पाया। आशा से उद्देश्य की भावना आती है। भगवान बुद्ध के लिए यह मानवीय पीड़ा को दूर करने वाला था। हमें आज इस अवसर पर जागना होगा और लोगों के बीच आशा को बढ़ाने के लिए हम जो कुछ भी कर सकते हैं, वो करें। दोस्तों, मैं 21वीं सदी को लेकर बहुत आशान्वित हूं। यह उम्मीद मेरे युवा मित्रों- हमारी युवा पीढ़ी से मिलती है। यदि आप इस बारे में एक बेहतरीन उदाहरण देखना चाहते हैं कि आशा, नवाचार और करुणा कैसे दुख को दूर कर सकती हैं तो आपको हमारे स्टार्ट-अप सेक्टर पर नजर डालनी चाहिए। उज्ज्वल युवा दिमाग वैश्विक समस्याओं का समाधान ढूंढ रहे हैं। भारत का स्टार्ट-अप पारिस्थितिकी तंत्र दुनिया के बड़े स्टार्ट-अप पारिस्थितिकी तंत्रों में से एक है। मैं अपने युवा मित्रों से भी आग्रह करूंगा कि वे भगवान बुद्ध के विचारों से जुड़े रहें। भगवान बुद्ध के विचार उन्हें प्रेरित करेंगे और आगे का रास्ता भी दिखाएंगे। कभी-कभी वे आपको शांत भी करेंगे और आपको खुश करेंगे। दरअसल, भगवान बुद्ध का अप्प: दीपो भव: का उपदेश स्वयं आपका मार्गदर्शक है और यह प्रबंधन का एक अद्भुत पाठ है। दोस्तों, आज दुनिया असाधारण चुनौतियों से जूझ रही है। इन चुनौतियों के स्थायी समाधान भगवान बुद्ध के आदर्शों से मिल सकते हैं। भगवान बुद्ध के आदर्श अतीत में प्रासंगिक थे। वे वर्तमान में भी प्रासंगिक हैं। और, भविष्य में भी वे प्रासंगिक बने रहेंगे। मित्रों, यह समय की मांग है कि अधिक से अधिक लोगों को बौद्ध धरोहर स्थलों से जोड़ा जाए। हमारे भारत में बौद्ध धर्म से जुड़ी ऐसी कई जगहें हैं। आप जानते हैं कि लोग मेरे संसदीय क्षेत्र वाराणसी को और किस रूप में जानते हैं? सारनाथ के घर के रूप में। हम बौद्ध स्थलों की कनेक्टिविटी पर ध्यान देना चाहते हैं। कुछ दिनों पहले भारतीय मंत्रिमंडल ने घोषणा की थी कि कुशीनगर हवाई अड्डे को अंतरराष्ट्रीय हवाई अड्डा बनाया जाएगा। इससे बहुत सारे लोग, तीर्थयात्री और पर्यटक आएंगे। यह कई लोगों के लिए आर्थिक अवसर भी पैदा करेगा। भारत आपका इंतजार कर रहा है! दोस्तों, एक बार फिर से आप सभी को मेरा अभिवादन। भगवान बुद्ध के विचार और अधिक उज्ज्वलता, एकजुटता और भाईचारे को बढ़ाए। उनका आशीर्वाद हमें अच्छा करने के लिए प्रेरित करे। धन्यवाद। आपका बहुत बहुत धन्यवाद।
प्रधानमंत्री ने श्री गुरु रामदास जी के प्रकाश पर्व पर लोगों का बधाई दी

प्रधानमंत्री श्री नरेन्द्र मोदी ने श्री गुरु रामदास जी के प्रकाश पर्व के अवसर पर लोगों को शुभकामनाएं दी हैं। प्रधानमंत्री ने कहा है, "श्री गुरु रामदास जी ने दूसरों की सेवा करने, सभी प्रकार की असमानता और भेदभाव को समाप्त करने पर विशेष जोर दिया। सहिष्णु और सद्धभावनापूर्ण समाज की स्थापना के लिए उनके प्रयास हम सभी को प्रेरित करते हैं। श्री गुरु रामदास जी के प्रकाश पर्व पर बधाई।"
प्रधानमंत्री मोदी, बांग्‍लादेश की प्रधानमंत्री और पश्चिम बंगाल की मुख्‍यमंत्री ने भारत और बांग्‍लादेश के बीच कनेक्‍टिविटी परियोजनाओं का संयुक्‍त रूप से शुभारम्‍भ किया

प्रधानमंत्री श्री नरेन्‍द्र मोदी, बांग्‍लादेश की प्रधानमंत्री शेख हसीना और पश्चिम बंगाल की मुख्‍यमंत्री सुश्री ममता बनर्जी ने आज दोनों देशों के बीच संयुक्‍त रूप से कनेक्‍टिविटी परियोजनाओं की श्रृंखला का उद्घाटन किया। इनमें द्वितीय भैरब और टिटास रेलवे पुल, कोलकाता में चितपुर के अन्‍तर्राष्‍ट्रीय रेल यात्री टर्मिनल भी शामिल हैं। उन्‍होंने कोलकाता और खुलना के बीच बंधन एक्‍सप्रेस को हरी झंडी दिखाकर रेल के परिचालन की शुरूआत की। विदेश मंत्री श्रीमती सुषमा स्‍वराज भी नई दिल्‍ली से इस कार्यक्रम में शामिल हुईं। इस अवसर पर प्रधानमंत्री के संबोधन का मूल पाठ इस प्रकार है : – “इस प्रसारण से जुड़े सभी लोगों को, और विशेषकर बांग्लादेश में रहने वाले सभी भाइयों और बहनों को नमस्कार। कुछ दिन पहले दोनों देशों में दीपावली, दुर्गा पूजा और काली पूजा के महोत्सव मनाए गए। मैं दोनों देशवासियों को इस festival season की शुभकामनाएं देता हूँ। मुझे प्रसन्नता है कि video conference के माध्यम से आपसे एक बार फ़िर मिलने का अवसर मिला। आपके स्वास्थ्य के लिए हमारी शुभकामनाएं आपके साथ हैं। मेरा शुरू से ही मानना रहा है कि पड़ोसी देशों के leaders के साथ सही मायने में पड़ौसियों जैसे संबंध होने चाहिए। जब मन किया तो बात होनी चाहिए, visits होने चाहिए। इस सबमें हमें protocol के बंधन में नहीं रहना चाहिए। कुछ समय पहले हमने South Asia Satellite के launch के समय इसी प्रकार video conference की थी। पिछले वर्ष हमने मिल कर Petrapole ICP का उद्घाटन भी इसी प्रकार किया था। और मुझे प्रसन्नता है कि आज हमारी connectivity को मज़बूत करने वाले महत्वपूर्ण projects का उद्घाटन हमने video conference के माध्यम से किया। Connectivity का सबसे महत्वपूर्ण आयाम है हमारी people-to-people connectivity. और आज international passenger terminus के उद्घाटन से कोलकाता-ढाका मैत्री express और आज शुरू हुई कोलकाता-खुलना बंधन express के यात्रियों को काफी सुविधा होगी। इससे उन्हें न सिर्फ़ customs और immigration में आसानी होगी, बल्कि उनकी यात्रा के समय में भी 3 घंटे की बचत होगी। मैत्री और बंधन, इन दोनों rail सुविधाओं के नाम भी हमारे shared vision के अनुरूप हैं। जब भी हम connectivity की बात करते हैं, तो मुझे हमेशा आपके pre-1965 connectivity बहाल करने के vision का ख़याल आता है। मुझे बहुत ख़ुशी है कि हम इस दिशा में क़दम-दर-क़दम निरंतर आगे बढ़ रहे हैं। आज हमने दो rail पुलों का भी उद्घाटन किया है। लगभग 100 million dollars की लागत से बने ये पुल बांग्लादेश के rail network को मजबूत करने में सहायक होंगे। बांग्लादेश के विकास कार्यों में विश्वस्त साझेदार होना भारत के लिए गर्व का विषय है। मुझे प्रसन्नता है कि हमारे 8 billion dollars के concessional (कनसे-शनल) finance के commitment के अंतर्गत projects पर अच्छी प्रगति हो रही है। Development और Connectivity दोनों एक साथ जुड़े हुए हैं, और हम दोनों देशों के बीच जो सदियों पुराने एतिहासिक links हैं, विशेष रूप से पश्चिम बंगाल और बांग्लादेश के लोगों के बीच, उन्हें मजबूत करने की दिशा में आज हमने कुछ और क़दम उठाए हैं। मुझे पूरा विश्वास है कि जैसे-जैसे हम अपने संबंध बढ़ाएंगे और लोगों के बीच रिश्ते मज़बूत करेंगे, वैसे वैसे हम विकास और समृद्धि के नए आसमान भी छूएंगे। इस काम में सहयोग के लिए मैं प्रधानमंत्री शेख हसीना जी का, और मुख्यमंत्री ममता बनर्जी जी का हृदय से आभार प्रकट करता हूं। धन्यवाद।
प्रधानमंत्री ने नववर्ष पर देशवासियों को शुभकामनाएं दी

प्रधानमंत्री श्री नरेन्द्र मोदी ने नववर्ष के अवसर पर देशवासियों को अपनी शुभकामनाएं दी हैं। अपने संदेश में प्रधानमंत्री श्री मोदी ने कहा कि ” नववर्ष 2016 की शुरूआत के अवसर पर सभी देशवासियों को मेरी शुभकामनाएं और बधाई। मैं आशा व्यक्त करता हूं कि वर्ष 2016 हम सबके जीवन में हर्ष, शांति,समृद्धि और अच्छा स्वास्थ्य लेकर आएगा।”
मंत्रिमंडल ने ब्रिक्स देशों में क्षेत्रीय विमानन साझेदीरी पर समझौता ज्ञापन हस्ताक्षर को स्वीकृति दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने ब्रिक्स देशों में क्षेत्रीय विमानन साझेदीरी पर समझौता ज्ञापन हस्ताक्षर को स्वीकृति दे दी है। ब्रिक्स देशों में ब्राजील, रूस, भारत, चीन तथा दक्षिण अफ्रीका शामिल हैं। प्रमुख विशेषताएं: नागर विमानन के क्षेत्र में सहयोग के लिए संस्थागत ढांचे की स्थापना से ब्रिक्स देशों को लाभ होगा। सहयोग के निम्नलिखित क्षेत्र चिन्हित किये गये हैं: • क्षेत्रीय सेवाओं में सार्वजनिक नीतियां तथा श्रेष्ठ व्यवहार • क्षेत्रीय हवाई अड्डे • हवाई अड्डा संरचना प्रबंधन तथा एयर नेवीगेशन सेवाएं • नियामक एजेंसियों के बीच तकनीकी सहयोग • नवाचार • वैश्विक पहलुओं पर संवाद सहित पर्यावरण निरंतरता • योग्यता और प्रशिक्षण • पारस्परिक रूप से निर्धारित अन्य क्षेत्र प्रभाव: यह समझौता ज्ञापन भारत तथा ब्रिक्स सदस्य देशों के बीच नागर विमानन संबंधों में महत्वपूर्ण है और इसमें ब्रिक्स देशों के बीच व्यापार, निवेश, पर्यटन तथा सांस्कृतिक आदान-प्रदान बढाने की क्षमता है।
प्रधान मंत्री ने गोरखधाम रेल हादसे में घायल हुए लोगों के हर संभव उपचार के लिए आह्वान किया और राहत की घोषणा की

प्रधान मंत्री श्री नरेन्द्र मोदी ने रेल मंत्रालय को यह सुनिश्चित करने का निदेश दिया है कि गोरखधाम रेल हादसे के राहत कार्य सुचारु रूप से चलाए जाएं। श्री मोदी ने यह भी सुनिश्चित करने का निदेश दिया कि सभी घायलों को हर संभव बेहतर चिकित्सा सुविधा मुहैया कराई जाए । प्रधान मंत्री ने रेल हादसे के प्रत्येक मृतक के निकटतम संबंधी को 2 लाख रुपये तथा गंभीर रूप से घायल हुए प्रत्येक व्यक्ति को 50,000 रुपये की अनुग्रह राशि प्रधान मंत्री राष्ट्रीय राहत कोष से स्वीकृत की है ।
प्रधानमंत्री का ताल्चर उर्वरक संयंत्र, ओडिशा की आधारशिला रखने के बाद संबोधन

मंच पर विराजमान उड़ीसा के राज्‍यपाल प्रोफ़ेसर गणेशीलाल जी, राज्‍य के मुख्‍यमंत्री, मेरे मित्र श्रीमान नवीन पटनायक ही, केंद्र में मंत्रिपरिषद के मेरे साथी श्रीमान जुएल ओरम जी, श्री धर्मेन्‍द्र प्रधावन जी, संसद में मेरे साथी श्री सतपति जी, यहां के विधायक ब्रजकिशोर प्रधान जी, और प्‍यारे भाइयो और बहनों। इसके बाद मुझे एक विशाल जनसभा में बोलना है और इसलिए मैं इसकी विस्‍तार से चर्चा यहां न करते हुए बहुत ही कम शब्‍दों में इस शुभ अवसर का, इसके प्रति मेरी प्रसन्‍नता व्‍यक्‍त करता हूं और समय-सीमा में इस प्रोजेक्‍ट को पूर्ण करने के संकल्‍प के साथ मैं संबंधित सबको बहुत-बहुत शुभकामनाएं देता हूं। एक प्रकार से ये पुनरोद्धार का कार्य करने का मुझे सौभाग्‍य मिला है। कई दशकों पहले जो सपने बुने गए थे, लेकिन किसी न किसी कमियों के कारण वो सारे सपने ध्‍वस्‍त हो चुके थे। और यहां के लोगों ने भी आशा छोड़ दी थी कि क्‍या इस प्रोजेक्‍ट को, इस क्षेत्र को पुनर्जीवन प्राप्‍त हो सकता है क्‍या? लेकिन हमने संकल्‍प किया है देश में नई ऊर्जा के साथ, नई गति के साथ देश को नई ऊंचाइयों पर ले जाना है, और उस संकल्‍प को पार करने के लिए ऐसे अनेक वृहद प्रोजेक्‍ट्स, अनेक वृहद योजनाएं, अनेक वृहद initiative, उसमें भी ऊर्जा चाहिए, उसमें भी गति चाहिए, उसमें भी संकल्‍प शक्ति चाहिए। और उसी का परिणाम है कि करीब-करीब 13 हजार करोड़ रुपये की लागत से आज इस प्रोजेक्‍ट का पुनरोद्धार का कार्य यहां प्रारंभ हो रहा है। पूर्णतया हिंदुस्‍तान के लिए ये नई technology है। Coal gasification के द्वारा यहां के इस काले डायमंड को एक नई technologyके द्वारा न सिर्फ इस क्षेत्र को; देश को भी नई दिशा मिलने वाली है। देश को बाहर से जो गैस लाना पड़ता है, बाहर ये यूरिया लाना पड़ता है; उससे भी मुक्ति मिलेगी और बचत होगी। इस क्षेत्र के नौजवानों के लिए ये रोजगार का भी बड़ा अवसर है। करीब साढ़े चार हजार लोग इस प्रोजेक्‍ट के साथ जुड़ेंगे और इसके कारण उसके surrounding भी बहुत सी व्‍यवस्‍थाएं विकसित होती हैं, जिसका लाभ यहां मिलेगा। विकास की दिशा कैसे बदली जा सकती है- नीति साफ हो, नीयत देश के लिए समर्पित हो, तब फैसले भी उत्‍तम होते हैं। हमारे देश में नवरत्‍न, महारत्‍न, रत्‍न- ऐसे कई सरकारी PSU’s की चर्चा हम सुनते आए हैं। कभी अच्‍छी खबर, कभी बुरी खबरें आती रहती हैं। लेकिन उनको मिला करके, एक नवशक्ति बन करके कैसे किसी प्रोजेक्‍ट को आगे बढ़ाया जा सकता है, ये एक नया उदाहरण देश के सामने होगा कि जब देश के इस प्रकार के रत्‍न इकट्ठे हो करके, महारत्‍नइकट्ठे हो करके इस प्रोजेक्‍ट की जिम्‍मेदारी लेंगे और उन सबके expertise, उन सबका धन इस काम को लगेगा और उड़ीसा के जीवन को और देश के किसानों की आवश्‍यकताओं को पूर्ण करने का कारण बनेगा। मुझे बताया गया है, क्‍योंकि मैं ऐसे projects में जाता हूं तो मैं पूछता हूं कि production की date बताइए। उन्‍होंने मुझे 36 महीने बताया है। मैं आपको विश्‍वास दिलाता हूं, 36 महीने के बाद मैं फिर से यहां आपके बीच आऊंगा और उसका उद्घाटन भी आपके बीच करूंगा। इस विश्‍वास के साथ मैं फिर एक बार मुख्‍यमंत्री जी का हृदय से आभार व्‍यक्‍त करते हुए इस मेरी वाणी को यहां विराम देता हूं। बहुत-बहुत धन्‍यवाद।
प्रधानमंत्री श्री नरेन्द्र मोदी ने कहा, ‘पूरा देश पश्चिम बंगाल और ओडिशा के साथ एकजुटता से खड़ा है’

प्रधानमंत्री श्री नरेन्द्र मोदी ने चक्रवाती तूफान ‘अम्फान’ द्वारा मचाई गई भारी तबाही के दृश्य या मंजर को देखकर पश्चिम बंगाल और ओडिशा में स्थिति के जल्द से जल्द सामान्य होने की मंगल-कामना की है। प्रधानमंत्री ने अनेक ट्वीट में कहा है, ‘मेरी संवेदनाएं ओडिशा के लोगों के साथ हैं क्योंकि राज्य ने चक्रवाती तूफान ‘अम्फान’ के प्रतिकूल प्रभावों का सामना बड़ी बहादुरी से किया है। प्रभावित लोगों को हरसंभव सहायता सुनिश्चित करने के लिए अधिकारीगण जमीनी स्‍तर के कार्यों में पूरी तरह से जुटे हुए हैं। मैं मंगल-कामना करता हूं कि स्थिति जल्द से जल्द सामान्य हो जाए। एनडीआरएफ की टीमें चक्रवाती तूफान प्रभावित इलाकों में काम कर रही हैं। शीर्ष अधिकारी स्थिति पर करीबी नजर रख रहे हैं और इसके साथ ही पश्चिम बंगाल की सरकार के साथ भी मिलकर काम कर रहे हैं। प्रभावित लोगों की मदद करने में कोई भी कसर नहीं छोड़ी जाएगी। मैं चक्रवाती तूफान ‘अम्फान’ द्वारा पश्चिम बंगाल में मचाई गई तबाही के दृश्य देखता रहा हूं। इस चुनौतीपूर्ण समय में पूरा देश पश्चिम बंगाल के साथ एकजुटता से खड़ा है। राज्य के लोगों की अच्‍छी सेहत एवं खुशहाली की मंगल-कामना करता हूं। सामान्य स्थिति बहाल करने के प्रयास निरंतर जारी हैं।
प्रधानमंत्री की अध्‍यक्षता में नेपाल में भूकंप के बाद परिस्थितियों की समीक्षा के लिए अनुवर्ती बैठक की गई

प्रधानमंत्री श्री नरेन्‍द्र मोदी की अध्‍यक्षता में कल नेपाल में आए भारी भूकंप के बाद राहत एवं बचाव कार्यों की प्रगति की समीक्षा के लिए आज एक अनुवर्ती बैठक की गई। इस बैठक में केंद्रीय मंत्री श्री अरुण जेटली, श्रीमती सुषमा स्‍वराज, श्री राजनाथ सिंह और श्री मनोहर पर्रिकर तथा राष्‍ट्रीय सुरक्षा सलाहकार अजीत डोवाल, कैबिनेट सचिव श्री अजीत सेठ, अतिरिक्‍त मुख्‍य सचिव श्री पी. के. मिश्रा और सरकार, आईएमडी और एनडीआरएफ के वरिष्‍ठ अधिकारी शामिल हुए। प्रधानमंत्री की अध्‍यक्षता में कल इस मसले पर एक उच्‍च-स्‍तरीय बैठक हुई थी। राहत एवं बचाव कार्य से जुड़ी विभिन्‍न एजेंसियों द्वारा भारत और नेपाल में किए गए कामों के बारे में बताया गया। आज आए भूकंप के प्रमुख झटके के बाद की परिस्थितियों के बारे में भी जानकारी दी गई। प्रधानमंत्री ने तलाशी एवं बचाव कार्य में तेजी लाने के साथ-साथ नेपाल में फंसे लोगों को निकालने की बात पर जोर दिया। प्रधानमंत्री ने निर्देश दिया कि फंसे लोगों को जल्‍द से जल्‍द निकालने के लिए हवाई मार्ग के अलावा सड़क मार्ग का भी इस्‍तेमाल किया जाना चाहिए। प्रधानमंत्री ने यह भी कहा कि प्रभावित क्षेत्रों में भोजन और पानी की आपूर्ति, जिसमें दूध का पाउडर भी शामिल है, को सर्वोच्‍च प्राथमिकता दी जानी चाहिए।
प्रधानमंत्री 4 और 5 मार्च, 2019 को गुजरात का दौरा करेंगे

प्रधानमंत्री श्री नरेन्‍द्र मोदी 4 और 5 मार्च, 2019 को गुजरात का दौरा करेंगे। वे 4 मार्च को जामनगर, जसपुर और अहमदाबाद में और 5 मार्च को अदलाज और वस्त्राल में रहेंगे। प्रधानमंत्री 4 मार्च को जामनगर में मेडिकल कॉलेज कैंपस का दौरा करेंगे और विभिन्न विकास कार्यों का शुभारंभ करेंगे। इन कार्यों में शामिल हैं-
प्रधानमंत्री ने प्रमुख सिख बुद्धिजीवियों से भेंट की

हमारी एकता की भावना हमारे देश की विशाल और सुंदर विविधता में प्रमुख स्तंभ के रूप में कार्य करती है: प्रधानमंत्री भारतीय भाषाओं में व्यावसायिक पाठ्यक्रम विकसित करने का प्रयास किया जा रहा है, ताकि मातृभाषा में उच्च शिक्षा को वास्तविकता बनाया जा सके: प्रधानमंत्री शिष्टमंडल ने अनौपचारिक बातचीत में भाग लेने के लिए प्रधानमंत्री को धन्यवाद दिया प्रधानमंत्री श्री नरेन्द्र मोदी ने आज 7, लोक कल्याण मार्ग पर देशभर के प्रमुख सिख बुद्धिजीवियों के शिष्टमंडल से मुलाकात की। प्रधानमंत्री ने शिष्टमंडल के साथ किसान कल्याण, युवा सशक्तिकरण, नशा मुक्त समाज, राष्ट्रीय शिक्षा नीति, कौशल, रोजगार, प्रौद्योगिकी और पंजाब के आमूल विकास पर खुलकर बातचीत की। प्रधानमंत्री ने शिष्टमंडल से मुलाकात पर प्रसन्नता व्यक्त करते हुये कहा कि बुद्धिजीवी समाज में राय बनाते हैं। उन्होंने शिष्टमंडल के सदस्यों से आग्रह किया कि वे जनता को जोड़ने, उन्हें शिक्षित करने तथा जनता को उचित जानकारी मिले, इस दिशा में वे काम करें। उन्होंने एकता की भावना पर बल दिया, जो हमारे देश की विशाल और सुंदर विविधता में प्रमुख स्तंभ के रूप में कार्य करती है। प्रधानमंत्री ने मातृभाषा में शिक्षा दिये जाने पर जोर दिया। उन्होंने कहा कि मातृभाषा में उच्च शिक्षा को वास्तविकता बनाने के लिये भारतीय भाषाओं में व्यावसायिक पाठ्यक्रम विकसित करने के प्रयास किये जा रहे हैं। शिष्टमंडल ने निमंत्रण के लिये प्रधानमंत्री को धन्यवाद दिया और कहा कि उन्हें इस बात का ज्ञान नहीं था कि देश के प्रधानमंत्री इतने अनौपचारिक माहौल में उनके साथ बातचीत करेंगे। उन्होंने सिख समुदाय के कल्याण के लिये प्रधानमंत्री द्वारा उठाये गये विभिन्न उपायों की सराहना की।
प्रधानमंत्री ने मॉस्‍को में “फ्रेंड्स ऑफ इंडिया” कार्यक्रम में भाग लिया

प्रधानमंत्री श्री नरेन्‍द्र मोदी ने बृहस्पतिवार को मॉस्‍को में “फ्रेंड्स अॉफ इंडिया” कार्यक्रम में भाग लिया जिसमें रूसी कलाकारो ने भारत के पारपंरिक और लोकनृत्यों पर प्रस्तुति पेश की। कार्यक्रम से रूस में भारतीय सांस्कृतिक परम्परा की लोकप्रियता और दोनों देशों के बीच सास्कृंतिक तालमेल के महत्व का प्रदर्शन दर्शित हुआ। इस कार्यक्रम की शुरूआत श्लोक वादन और वंदेमातरम की रचनात्मक प्रस्तुति से हुई। जिसके बाद कुचिपुडी,कथक और डांडिया रास के कार्यक्रमों ने दर्शकों का मन मोह लिया। इसके बाद सभी कलाकारो ने मंच पर एक साथ श्री अटल बिहारी वाजपेयी की कविता “गीत नया गाता हूं” की संगीतमय प्रस्तुति दर्शकों के समक्ष प्रस्तुत की। इस अवसर पर अपने संबोधन में प्रधानमंत्री श्री नरेन्द्र मोदी ने कलाकारों की प्रस्तुति की सराहना की। उन्होंने विशेष रूप से सति कजानोवा के प्रदर्शन की प्रशंसा करते हुए कहा कि वो एक मुस्लिम परिवार से आने वाली रूस की नागरिक है जो एक पॉप गायक होने के बाद भी वैदिक मंत्रो का कुशलता से वादन कर सकती हैं। उन्होंने कहा कि रूस से इतने अधिक लोगों का भारत की सांस्कृतिक विरासत के में रूचि रखना हमारे लिए गर्व की बात है। प्रधानमंत्री ने लोगों को ईद-उल-मिलाद और क्रिसमस की शुभकामना देते हुए कहा कि कल अर्थात 25 दिसंबर को पूर्व प्रधानमंत्री श्री अटल बिहारी वाजपेयी का जन्मदिवस भी है। उन्होंने कहा कि रूस में भारतीय संस्कृति की प्रशंसा किए जाने के उत्कृष्ट प्रयास नियमित रूप से जारी हैं। उन्होंने रूस में दो सौ स्थानों पर अंतर्राष्ट्रीय योग दिवस मनाए जाने का स्मरण भी किया। प्रधानमंत्री श्री नरेन्द्र मोदी ने दोनो देशों के बीच पारम्परिक व्यापारिक और शैक्षणिक संबधों का स्मरण करते हुए कहा कि रूस हर समय भारत के साथ बिना किसी झिझक के खडा रहा। रूस ने हर युद्ध के समय हमारा साथ दिया और हमारे जवान इन युद्धों में विजयी होकर वापिस लौटे। भारत और रूस के बीच शक्ति का संबंध है, लेकिन इसमें शक्ति, मित्रता की शक्ति है। रूस ने अंतर्राष्ट्रीय मंच पर भी हमेशा भारत का समर्थन किया है। प्रधानमंत्री मोदी ने रूस में अध्ययन कर रहे भारतीय छात्रों से रूस के नागरिकों को पर्यटन के लिए भारत भ्रमण के लिए प्रोत्साहित करने को कहा। प्रधानमंत्री श्री मोदी ने कहा आज दुनियाभर में आर्थिक उपलब्धि प्राप्त करने के लिए भारत की प्रशंसा की जा रही है। संपूर्ण विश्व आज भारत की ओर आशा भरी निगाहों से देख रहा है और निवेशक देश में निवेश करने को लेकर आश्वस्त हैं। भारत में होने वाला यह निवेश विश्व स्तरीय आधारभूत ढांचे का निर्माण करेगा और इससे छात्रों को रोजगार भी प्राप्त होगा। आज विश्व, भारत को केवल एक बाजार के रूप में नहीं बल्कि सशक्त निर्माण केंद्र के रूप में देख रहा है। प्रधानमंत्री श्री नरेन्द्र मोदी ने अपनी रूस यात्रा को बेहद सफल बताते हुए कहा कि राष्ट्रपति पुतिन के साथ उनकी बातचीत बेहद कामयाब रही है।
प्रधानमंत्री ने नीमराना सम्‍मेलन में भाग लेने वाले विद्वानों से बातचीत की

प्रधानमंत्री श्री नरेन्‍द्र मोदी ने आज नीमराना सम्‍मेलन 2016 में भाग लेने वाले विद्वानों और अर्थशास्‍त्रियों से बातचीत की। यह चर्चा वैश्‍विक अनुसंधान से प्राप्‍त विचारों जैसे समष्‍टि अर्थशास्‍त्र, व्‍यापार, राजकोषीय नीति, प्रतिस्‍पर्धा, उत्‍पादकता और ऊर्जा विषयों पर केन्‍द्रित थी। प्रधानमंत्री ने अपने वक्‍तव्‍य में भारत की समष्‍टि अर्थशास्‍त्र नीति, नियम आधारित बहुपक्षीय व्‍यापार प्रबंध, उत्‍तरदायी जलवायु नीति और समृद्धि जो रोजगार बढ़ाती है तथा गरीबी घटाती है, को रेखांकित किया। उन्‍होंने कृषि उत्‍पादकता को बढ़ाने के लिए केन्‍द्र सरकार द्वारा उठाए गए विभिन्‍न कदमों और नवीकरणीय ऊर्जा पर दिए जा रहे ध्‍यान के बारे में विस्‍तार से उल्‍लेख किया।
प्रधानमंत्री ने कजाकिस्तान में राष्ट्रपति चुनाव में जीत के लिए राष्ट्रपति कासिम-जोमार्त तोकायेव को बधाई दी

प्रधानमंत्री श्री नरेन्द्र मोदी ने आज कजाकिस्तान में राष्ट्रपति चुनाव में जीत के लिए राष्ट्रपति कासिम-जोमार्त तोकायेव को बधाई दी। अपने ट्वीट में प्रधानमंत्री ने कहा: “कजाकिस्तान में राष्ट्रपति चुनाव में जीत के लिए राष्ट्रपति कासिम- जोमार्त तोकायेव को मेरी ओर से हार्दिक बधाई। मैं हमारी द्विपक्षीय साझेदारी को और मजबूत करने के लिए साथ मिलकर काम करना जारी रखने के प्रति आशान्वित हूँ।
प्रधानमंत्री वार्षिक द्विपक्षीय शिखर बैठक के लिए जापान के प्रधानमंत्री शिंजो अबे की गुजरात में अगवानी करेंगे

प्रधानमंत्री नरेन्‍द्र मोदी के निमंत्रण पर जापान के प्रधानमंत्री श्री शिंजो अबे 13 और 14 सितंबर, 2017 को भारत की राजकीय यात्रा पर रहेंगे। प्रधानमंत्री श्री मोदी और प्रधानमंत्री श्री अबे 14 सितंबर को गांधी नगर, गुजरात में महात्‍मा मंदिर में 12वीं भारत-जापान वार्षिक शिखर वार्ता करेंगे। दोनों नेता मीडिया के समक्ष अपना वक्‍तव्‍य भी देंगे। भारत-जापान व्‍यावसायिक शिष्‍टमंडल इसी दिन भारत पहुंचेगा। प्रधानमंत्री मोदी और प्रधानमंत्री अबे के बीच यह चौथी वार्षिक शिखर वार्ता होगी। दोनों नेता ‘’विशेष रणनीतिक एवं वैश्विक साझेदारी’’ के फ्रेम वर्क के अंतर्गत भारत और जापान के बीच बहुउद्देशीय सहयोग की दिशा में हाल में हुई प्रगति की समीक्षा करेंगे और भावी दिशाएं तय करेंगे। दोनों नेता अहमदाबाद और मुंबई के बीच चलने वाली भारत की तेज गति रेल परियोजना के भारत में निर्माण के शुभांरभ के लिए 14 सितंबर को आयोजित एक सार्वजनिक समारोह में भाग लेंगे। इस रेल के दो शहरों के बीच चलने से यात्रा में लगने वाले समय में उल्‍लेखनीय कमी आने की संभावना है। उच्‍च गति रेल नेटवर्क के क्षेत्र में जापान एक अग्रणी देश है और इसकी शिंककेनसेन बुलेट रेल दुनिया की सबसे तेज चलने वाली रेलगाडि़यों में एक है। अहमदाबाद शहर के लोग 13 सितंबर 2017 को प्रधानमंत्री अबे का एक भव्‍य समारोह में नागरिक अभिनंदन करेंगे जिसमें अनेक कार्यक्रमों की श्रृंखला के माध्‍यम से भारत की सांस्‍कृतिक विविधता की झलक देखने को मिलेगी। दोनों प्रधानमंत्री साबरमती नदी के किनारे महात्‍मा गांधी द्वारा स्‍थापित साबरमती आश्रम का दौरा करेंगे। उसके पश्‍चात वे अहमदाबाद में 16वीं शताब्‍दी की प्रसिद्ध मस्जिद ‘’सिडी सईद नी जाली’’ का दौरा करेंगे। दोनों नेता महात्‍मा मंदिर में महात्‍मा गांधी को समर्पित दांडी कुटीर संग्रहालय का भी दौरा करेंगे।